KIRJALLINEN KYSYMYS P-2507/02 esittäjä(t): Georges Berthu (NI) komissiolle. Vakuutusalan tulevat kirjanpitostandardit.



Virallinen lehti nro 222 E , 18/09/2003 s. 0009 - 0009



KIRJALLINEN KYSYMYS P-2507/02 esittäjä(t): Georges Berthu (NI) komissiolle (3. syyskuuta 2002) Aihe: Vakuutusalan tulevat kirjanpitostandardit Ranskalaisen aikakausilehden Correspondance économique hiljattain (30. huhtikuuta 2002) ilmestyneessä artikkelissa mainittiin, että kansainvälisen kirjanpitostandardikomitean vakuutusalalle valmistelemat kirjanpitostandardit voivat johtaa siihen, että yrityksen tilinpäätökseen kirjattu vuosittainen tulos olisi tulevaisuudessa samanarvoinen kuin yrityksen hallussa olevien vakuutussopimusten ennakkoarvion vaihtelu. Tällä hetkellä monissa valtioissa, kuten Ranskassa, käytössä ovat paljon varovaisemmat säännöt: tilinpäätöksessä näkyy vain kuluvan vuoden aikainen todellinen tulos, ja mahdollinen tuleva hävikki otetaan huomioon, mutta odotettavissa olevaa voittoa ei huomioida. Viimeaikaiset tärkeimpien yrityksien toimintaan vaikuttaneet osakemarkkinoiden ongelmat ovat osoittaneet, miten tulevan voiton kirjaaminen on aiheuttanut epämääräisiä tulkintoja ja joskus jopa manipulointia. Koska aiheesta keskustellaan edelleen kansainvälisissä piireissä, tukeeko komissio näissä yhteyksissä varovaisen linjan noudattamista? Frits Bolkesteinin komission puolesta antama vastaus (15. lokakuuta 2002) Kansainvälisten tilinpäätösstandardien soveltamisesta 19. heinäkuuta 2002 annetussa Euroopan parlamentin ja neuvoston asetuksessa (EY) N:o 1606/2002(1), josta sovittiin 7. kesäkuuta 2002, vaaditaan kaikkia Euroopan unionin julkisesti noteerattuja yhtiöitä laatimaan konsolidoitu tilinpäätöksensä kansainvälisten tilinpäätösstandardien (International Accounting Standards, IAS) mukaisesti vuodesta 2005 alkaen. IAS-standardit on kehitetty ensisijaisesti vastaamaan yleisluontoisten tilinpäätöstietojen käyttäjien eli erityisesti rahoitusmarkkinoiden tarpeisiin, ja siksi ne sopivat pääasiassa markkinoilla toimivien tarpeisiin. Kansainvälinen tilinpäätösstandardilautakunta (International Accounting Standards Board, IASB) on laatinut vakuutussopimuksille standardia vuodesta 1997 alkaen, mutta työtä ei vielä ole saatu valmiiksi. IASB keskustelee parhaillaan epävirallisesta alustavasta tekstistä (periaatelausuman luonnos). IASB:ssä tähän mennessä käytyjen keskustelujen perusteella ei vielä ole selvinnyt, mitä voiton yksilöintimallia aiotaan ehdottaa. Olennaista keskusteluissa on voittojen asianmukainen yksilöinti, johon kuuluu myös alkuperäisen voiton (profit at inception) kysymys. IASB:n tulevaisuudessa tekemiä ehdotuksia tarkastelevat EFRAG-ryhmä (European Financial Reporting Advisory Group) ja komissio. Tätä asiaa mahdollisesti käsittelevät tulevat kansainväliset tilinpäätösstandardit on hyväksyttävä muodollisesti IAS-asetuksen mukaisesti, ennen kuin niiden noudattamisesta tulee pakollista Euroopan yhteisössä. Yleisluontoisia tilinpäätöksiä koskevien kansainvälisten tilinpäätösstandardien päätarkoitus on vastata markkinoilla toimivien sijoittajien ja osakkeenomistajien tarpeisiin, ja vastaavasti vakavaraisuussäännöillä pyritään suojaamaan vakuutuksenottajien etuja. Säännöt voivat perustua tilinpäätöstietoihin, mutta lukuja voidaan muuttaa vastaamaan vakavaraisuutta koskevaa tiedontarvetta. Vakuutusalan sääntelijät voivat vaatia vakuutusyhtiöltä esimerkiksi ylimääräistä varmuusmarginaalia tärkeinä pitämiensä vakavaraisuusnäkökohtien ottamiseksi huomioon. Komissio on aikaisemmin todennut, että vakavaraisuusvaatimusten aleneminen tilinpäätöksessä ei saisi johtaa kyseisten organisaatioiden vakavaraisuussääntöjen löysentämiseen. (1) EYVL L 243, 11.9.2002.